《夏末秋初炎蒸未退病起无聊作此以示诸子》
清代·曾懿

病起苦炎熇，郁纡意不适。乘晓临前轩，冷冷蕉露滴。

苔藓缘阶绿，败叶扫还积。昨夜西风来，吹梦落天末。

眷念宦游子，天涯互相隔。章江波溶溶，蜀山青突屼。

长歌《行路难》，栈道历冰雪。儿行万里遥，母心随征辙。

愿儿志四方，云程奋六翮。仲子依帝都，圣恩美嘉节。

弱冠金闺彦，辞亲远行役。护辇去复回，衣黦边尘迹。

愿儿俪璠玙，匡君并辅国。愿儿如阳春，随时布德泽。

霭霭出岫云，曈曈浴海日。勉哉为霖雨，努力同修德。

作者简介：曾懿，字伯渊，一字朗秋，华阳人。太仆卿咏女，宛平光绪己卯举人、湖南提法使袁学昌室。有《古欢室诗词集》。